stanford-oval/wikipedia huggingface dataset:
סמסונג גלקסי S6
תכונות ומאפיינים > חומרה ועיצוב

למכשיר יש מסך 5.1 אינץ' בטכנולוגיית Super AMOLED Quad HD הקובע שיא חדש באיכות ובצפיפות פיקסלים של 577 ppi. חלקו הקדמי של המכשיר מצופה בזכוכית גורילה גלאס 4 עמידה בפני שריטות, מצלמת 16 מגה פיקסל בגבו עם טכנולוגיה המתמקדת ב-0.3 שניות ומבזק LED, ו-5 מגה פיקסל בקדמתו. למכשיר החדש התווסף מצב צילום HDR המאפשר לצלם תמונות טובות יותר בתנאי תאורה וניגודיות שונים. בנוסף, המצלמה גם תטען מהר יותר – רק 0.7 שנייה, לדברי החברה. כמו כן קיימת יכולת לראות את השפעת HDR בתמונה לפני שצולמה, בנוסף ישנה יכולת לשפר מחדש את מיקוד התמונה לאחר שצולמה. המכשיר יכול למדוד לחץ דם. למכשיר יש חיישן למדידת דופק וחיישן למדידת צעדים אשר נמצאים בצדו האחורי של המכשיר ליד המבזק ופועלים כשהאצבע נוגעת בהם זמן מה, סורק טביעות אצבע הנמצא בלחצן הבית ומאפשר לפתוח את הטלפון, לנעול יישומים מסוימים ולשלם בו במקום הקלדת מספר האשראי, ופקודות קוליות. המכשיר כולל מעבד מתומן ליבות Exynos 5 Octa עם 4 ליבות 2.1GHz ו-4 ליבות במהירות 1.5GHz החסכוני במיוחד בחשמל. הזיכרון הפנימי של המכשיר הוא 32, 64 או 128GB, שבשונה מהדגמים הקודמים של סמסונג, אינו ניתן להרחבה באמצעות כרטיס SD. למכשיר סוללה בנפח 2,550 מיליאמפר שעה, שכוללת מצב חיסכון קיצוני בסוללה שיכול להפוך את תצוגת המסך לשחור-לבן, לכבות את כל הקישוריות ולהפוך את המכשיר לשיחות ו-הודעות בלבד. במצב זה עשרה אחוזים מהסוללה ייגמרו בתוך כיממה. גב המכשיר עשוי מזכוכית גורילה גלאס 4 ומסגרתו ממתכת, וזוהי הפעם הראשונה בה סמסונג לא משתמשת בפלסטיק עבור מכשיריה. המכשיר תומך ב-WiFi בתקן AC 802.11. בלוטות' 4.0, שבב NFC (תקשורת טווח אפס), חיישן אינפרא-אדום שיכול לשמש כשלט למכשירים שונים כגון טלוויזיה או מזגן, DVD ועוד. וחיבור Micro USB 3.0 לטעינה וחיבור למחשב. בנוסף סוללת המכשיר ניתנת להטענה באופן אלחוטי באמצעות משטחי טעינה אלחוטית. לדברי החברה, סוללת המכשיר תוכננה להיטען תוך 10 דקות לרמה של עד 4 שעות שימוש, וטעינה של 80 דקות לרמה של 100%.
עם השקת המכשיר התברר שבשונה ממכשירי הדגל הקודמים של החברה, בדגם זה לא ניתן לפתוח את מכסה הסוללה באופן הנפוץ והידני, אלא באמצעות מברג ושליפת גב הזכוכית העדין בצורה ייחודית.
תכונות ומאפיינים > תוכנה

שינוי מרכזי בדגם ה-S6 הוא הגרסה הרזה והמהירה שהכניסה סמסונג לממשק האנדרואיד המסורתי והכבד שלה Touchwiz, המתבטא בקיצוץ של למעלה מ-40% מהאפליקציות המגיעות עם המכשיר (שאינן ניתנות להסרה). בהסכם מיוחד לשיתוף פעולה עם ענקית הטכנולוגיה מיקרוסופט הוכנס לחבילת האפליקציות שירות Skype OneDrive ו-OneNote, כמו גם שירותי אופיס מבית מיקרוסופט. פיצ'רים רבים נוספו לגרסת ה-Touchwiz כמו גישה פשוטה יותר לאנשי הקשר, לחיצה כפולה על כפתור הבית לפתיחת המצלמה, ועוד.
בנוסף ל-Galaxy S6 סמסונג השיקה שירות תשלומים מתחרה ל-Apple Pay, בשם Samsung Pay. השירות מאפשר ביצוע רכישות בחנויות באמצעות טכנולוגיית תקשורת טווח אפס (NFC) ובטכנולוגיה חדשה בשם MST (ראשי תיבות של Magnetic Secure Transimission). השירות תומך כרגע בכרטיסי ויזה ומאסטרקארד, עם יכולת עתידית לתמיכה בכרטיסים נוספים בהמשך.
כחודש אחר שיווק המכשירים ברחבי העולם, שחררה חברת סמסונג עדכון גרסה לתוכנת האנדרואיד של ה-S6, וזאת על רקע תלונות על בעיות בניהול ה-RAM, וכן על טענות של התחממות יתר במעבד המכשיר.
תכונות ומאפיינים > דגמים > דגמים

למכשיר ישנם 4 דגמים.
SM-G920F – הדגם הרגיל (S6). מגיע בצבעים שחור, לבן, זהב וכחול.
SM-G925F – דגם בעל מסך עם שוליים קמורים (S6 Edge). מגיע בצבעים שחור, לבן, זהב וירוק.
SM-G928C – גלקסי S6 Edge +, מסך גדול יותר משאר הדגמים, מגיע בצבעים שחור ולבן.
Galaxy s6 active – דגם בעל גוף מחוזק ומוקשח, עמיד במים, באבק ובחבטות קשות. עומד בתקן צבאי אמריקאי MIL-STD-810G. בעל מפרט זהה לדגמים של ה-S6 למעט נפח הסוללה שהוגדל ל-3,500mAh.
מכירות

לפני שהחלה למכור סמסונג את המכשיר הגדילה את פס היצור שלה בכ-20 מיליון הזמנות מוקדמות למכשיר.
עם שיווק צמד המכשירים ברחבי העולם, פרסמה חברת Strategy Analytics דוח סיכום של הרבעון הראשון ב-2015, שממנו עולה שבניגוד לתוצאות הרבעון האחרון של 2014, חברת סמסונג החזירה לעצמה את תואר 'יצרנית הסמארטפונים הגדולה בעולם', עם נתוני מכירות של 83.2 מיליוני יחידות ממגוון מכשיריה של סמסונג. נתון שהחזיקה בו עד לאותה העת ענקית הטכנולוגיה אפל.
ראו גם

סמסונג גלקסי
סמסונג גלקסי S III
סמסונג גלקסי S4
סמסונג גלקסי S5
הערות שוליים

↑  "Samsung S6 Edge with curved screen unveiled at MWC". BBC News (באנגלית בריטית). 2015-03-01. נבדק ב-2020-10-27.
↑  איתי מקמל, סמסונג תשיק את ה-Galaxy S6 ו-S6 Edge בחודש הבא בישראל, באתר TGspot, ‏2015-03-31
↑  הוכרז: Samsung Galaxy S6 – מפלצת עוצמתית, באתר מגזין גאדג'טים וטכנולוגיה - Gadgety.co.il | גאדג'טי, ‏2015-03-01
↑  סמסונג גלאקסי S6: כל הפרטים מההכרזה הרשמית, באתר גיקטיים, ‏2015-03-01
↑  אופיר ארצי, בהכנות להשקה: סמסונג הגדילה את ייצור ה-Galaxy S6 וה-S6 Edge, באתר TGspot, ‏2015-03-10
↑  בכיר בסמסונג: 20 מיליון הזמנות מוקדמות ל-Galaxy S6 ו-S6 Edge, באתר מגזין גאדג'טים וטכנולוגיה - Gadgety.co.il | גאדג'טי, ‏2015-03-09
↑  http://www.gadgety.co.il/128763/שוב-בראש-סמסונג-לוקחת-חזרה-את-תואר-יצרנ/
| --- | --- |
בקרת זהויות :  GND: 1073184501
כריכה רכה (להקה)

כְּרִיכָה רַכָּה הוא הרכב רוק-פואטי שפעל בין השנים 2024-2008 בירושלים והוציא שלושה אלבומים שהתבססו על שירי משוררים עבריים. לצד הופעות במועדונים שונים, ההרכב הופיע באירועים ספרותיים, וביצע שירים שהולחנו במיוחד לאירועים אלו.
היסטוריה

מייסד ההרכב והסולן שלו הוא חגי נחתומי (נולד ב-1965) שלאורך השנים היה המתופף של הלהקות ׳בלובנד׳, ׳ערפל מגנטי׳, ׳המשפחה׳, ו׳הלהקה שלא היתה׳. נחתומי גם ניגן בתופים באלבום הבכורה של שני קדר Bloodlines. באמצע העשור הראשון של שנות ה-2000 החליט נחתומי להקים הרכב משלו והתחיל להלחין שירה עברית. הוא צירף אליו את הבסיסט גל דרום, הגיטריסט יאיר ארז והקלידן אופיר מינץ-מנור ויחד הקליטו את האלבום הראשון של ההרכב שנשא את השם: ׳חגי נחתומי - כריכה רכה׳ (2009). את האלבום הפיק, הקליט ומיקסס שותפו הוותיק של נחתומי, המוזיקאי דויד פרץ. ההקלטות נערכו באולפני ׳קקטוס׳ של פרץ בבאר שבע. האלבום כולל עשרה שירים למילים מאת המשוררים זלדה, ט. כרמי, תמיר גרינברג, גלעד מאירי, דליה רביקוביץ׳ ועוד. שם האלבום משקף את העובדה, שהוא נולד כפרויקט סולו של נחתומי, ותוך התגבשותו הפך לפרויקט של ההרכב. במרוצת השנים התחלפו מספר חברים בהרכב, כאשר נחתומי ומינץ-מנור נותרים הגרעין הקשה של ההרכב לכל אורך שנות פעילותו.
בשנת 2016 יצא אלבומו השני של ההרכב, ׳על שפת הלילה׳. האלבום התבסס על לחנים של נחתומי לאחד עשר שירים של המשורר אלי אליהו מתוך ספר הביכורים שלו ׳אני ולא מלאך׳. הפיק את האלבום הגיטריסט אהרוני בנארי (צליל שכן, אטרף), והוא הוקלט באולפן של יובל עמית בירושלים. באלבום זה ניגן בגיטרה חשמלית אורטל צורן, והתארחו בו, בין השאר, נגן העוד והכינור יאיר דלאל (בשיר ׳מתחת לפני האדמה׳), הזמרת יעל נחשון (בדואט ׳מפת הזמן׳) והצ׳לנית שני בר (בשיר הנושא של האלבום ׳על שפת הלילה׳).
בשנת 2022 יצא אלבומו השלישי של ההרכב, שנקרא ׳חגי נחתומי – בין קוצים ופריחה׳. אלבום זה שיקף את רפרטואר השירים של ההרכב שבוצעו בהופעות לאורך השנים, אך לא הוקלטו. האלבום כולל חמישה עשר שירים למילים מאת רחל, אברהם חלפי, טל ניצן, שי דותן, חוה פנחס-כהן, דורית ויסמן ועוד. לאור שינויים בחברי ההרכב בתקופה שלפני יציאת האלבום, הוא פורסם תחת שמו של נחתומי ולא תחת שם ההרכב. לראשונה, חלק משירי האלבום בוצעו על ידי זמרות אורחות ולא רק על ידי נחתומי. האלבום הופק, הוקלט ומוקסס על ידי דולב סולומון באולפני ׳קניה 4׳ בירושלים.
בשנים 2024-2023 הקליטו נחתומי ומינץ-מנור שני שירים שבוצעו בהופעות של ההרכב אך לא נכללו באלבומים הרשמיים. מילות השיר הראשון, ׳גופות רפאים׳, נכתבו על ידי אלי אליהו והשני, ׳לך׳, נכתבו על ידי ליאור שטרנברג. שני השירים שוחררו כסינגלים בפלטפורמות המדיה השונות.
לקריאה נוספת

רוני שויקה, שיר חדש - דרשות על יצירות רוק ישראליות, כרמל, 2011
הערות שוליים

↑  עליס בליטנטל, כריכה רכה מוסיקלית, באתר News1 מחלקה ראשונה, 23 בנובמבר 2016
↑  שיר אחד ביום – קו הדם יהודה היס ואלבום הבכורה של שני קדר., באתר דויד פרץ יוצר השיר, ‏2006-10-17
↑  כריכה רכה מציגים: רוק עם שורש קיבוצי, באתר mynetkibbutz, ‏2016-04-18
כריכה רכה בהופעה בקפה ביאליק
ארלוטיניב הידרוכלוריד

|  נתונים כימיים |
| --- | --- |
 מסה מולרית:  393.169 יחידת מסה אטומית מאוחדת 
 בטיחות
 קטגוריית סיכון בהריון:  קטגוריית סיכון D 
 מזהים
 קוד ATC:  L01XE03 
 מספר CAS:  183321-74-6
 PubChem:  176870
 ChemSpider:  154044
 
ארלוטיניב הידרוכלוריד באנגלית: Erlotinib hydrochloride (שמה המסחרי של התרופה הוא טרסבה - Tarceva) היא תרופה המיועדת לשימוש כנגד סרטן ריאה של תאים לא קטנים (non Small Cell), ונמצאת בבחינה לגבי יעילותה בסוגים אחרים של סרטן.
מנגנון פעולה

EGFR הקרוי גם HER-1 או ErbB1 הוא אחד החלבונים ממשפחת הרצפטורים לפקטורי גידול אפירמליים ErbB או HER. כמו שאר החלבונים במשפחה EGFR הוא חלבון טרנס ממברנלי. לאחר שהחלבון קושר פקטורי גדילה בדומיין החוץ תאי, משנה חלבון את המבנה המרחבי שלו וכך יוצר דימר (קומפלקס בין שתי מולקולות) עם חלבון EGFR אחר או חלבון אחר ממשפחת ErbB. בעקבות יצירת הדימר מקבל האזור התוך תאי של החלבון EGFR פעילות אנזימטית של טירוזין קינז (פרוק מולקולת ATP למולקולת ADP וזרחן אורגני), בזכות הפעילות הזאת מופעלים מנגנונים שונים בתא הגורמים להתחלקות התא ויצירת גרורות.
ארלוטיניב (החומר הפעיל של טרסבה) נכנס לתא, חודר אל האתר הפעיל של אנזים הטירוזין קינז מעכב את פעילתו, בכך נעצרת חלוקת התא והגידול הסרטני עובר לנסיגה. בפועל התרופה אינה מעכבת את רוב הגידולים וגם הגידולים שמעוכבים מפתחים עמידות לטיפול לאחר חודשים ספורים.
התוויה רפואית

על פי החלטת מנהל המזון והתרופות של ארצות הברית (FDA) התרופה מאושרת לשימוש כנגד סרטן הריאה של תאים לא קטנים (non Small Cell lung cancer) כאשר המחלה גרורתית או מתקדמת מקומית או בלתי ניתנת לניתוח, ולאחר שנכשלה צורה אחת של כימותרפיה. בישראל התרופה מאושרת לשימוש החל מנובמבר 2005 ונמצאת בסל הבריאות בהתוויה של קו טיפולי שני או שלישי (לאחר כישלון טיפול בתרופה אחרת).
פרט להתוויה המאושרת לטיפול בחולי סרטן ריאה של תאים לא קטנים, נמצאת התרופה בניסויים קליניים שונים לטיפול במחלות סרטן אחרות, בין השאר בסרטן הלבלב.
יעילות התרופה

יעילותה של התרופה נבחנה בניסוי קליני שלב III בהשתתפות 731 חולים
שנה לאחר תחילת המחקר 31.2% מן מטופלים בטרסיבה נשארו בחיים לעומת 21.5% מן המטופלים שהשתמשו בתרופת הדמה (פלצבו). הזמן החציוני להישארות בחיים לאחר קבלת התרופה היה 6.7 חודשים לעומת 4.7 חודשים לקבוצת הפלסיבו. בסך הכול רק 8.9% מן המטופלים בתרופה הגיבו לטיפול באופן רצוי (לעומת 0.9% מהמטופלים בפלסיבו), מבין החולים שהגיבו לטיפול זמן התגובה החציוני היה 34.3 שבועות לאחר זמן זה פיתחו החולים עמידות לתרופה והמחלה התפרצה מחדש.
נמצא כי ישנן אוכלוסיות אחדות שסיכוייהן להגיב לתרופה גבוהים יותר מן הממוצע:
מטופלים המבטאים ביתר את החלבון EGFR על גידולי הריאה שלהם יגיבו בצורה טובה יותר ממטופלים שאינם מבטאים EGFR
חולים בעלי גן EGFR מוטנטי מגיבים לטיפול באופן טוב יותר מחולים בעלי גן תקין (שכמעט כולם אינם מגיבים כלל), לכן לפני השימוש בתרופה מומלץ לערוך בדיקה גנטית למוטציה בגן ל-EGFR
נשים מגיבות לתרופה יותר מגברים
חולים שמעולם לא עישנו מגיבים טוב יותר מחולים מעשנים או שעישנו
חולים ממוצא אסיאתי (נבדקו יפנים, סינגפורים וטאיוואנים) מגיבים טוב יותר מחולים ממוצא אירופאי
לא נמצאה תועלת בשילוב תרופות כימותרפיות קלאסיות, כגון קרבופלטין ופקליטקסל, בטיפול עם טרסבה.
תופעות לוואי

טרסבה נחשבת תרופה ממוקדת (תרופה ביולוגית) שאינה כימותרפיה לכן תופעות הלוואי שאותן חווים המטופלים נחשבות קלות ביחס לתרופות כימותרפיות, בין תופעות הלוואי:
פריחה דמוית אקנה על הפנים והצוואר (9% מהמטופלים), באופן בלתי מוסבר למטופלים בהם הופיעה הפריחה סיכוי גבוה להצלחת הטיפול
עייפות
שלשול (6% מהמטופלים)
אובדן תיאבון
גרימת נזק לעובר עד כדי הפלה
גרימת נזק לתינוק יונק
קומפלקס EGFR וארלוטיניב
המבנה המולקולרי של טרסבה
עקומת השרידות של מטופלים בתרופה לעומת מטופלים בפלצבו
סלובניה באירוויזיון 2024

סלובניה השתתפה באירוויזיון 2024, שיתקיים במאלמה שבשוודיה, עם השיר "Veronika" בביצוע הזמרת הסלובנית רייבן. תחילה תכנן תאגיד השידור הסלובני, RTV Slovenija‏ (RTVSLO), לארגן את הקדם המסורתי של המדינה, ה-EMA, על מנת לבחור את נציגיה לאירוויזיון. אולם לבסוף עשה זאת באופן פנימי.
רקע

קדם לאירוויזיון 2024 השתתפה סלובניה עשרים ושמונה פעמים בתחרות מאז הצטרפותה ב-1993. היא הגיעה פעמיים למקום השביעי – מיקום השיא שלה בתולדות האירוויזיון – האחת ב-1995 עם השיר "Prisluhni mi" בביצוע דריה שוואייגר והשנייה באירוויזיון 2001, אז נשלחה נושה דרנדה עם "Energy". הפעם הנוספת היחידה בה סיימה בין עשרת המקומות הראשונים אירעה ב-1997 כשטניה ריביץ' ושירה "Zbudi se" סיימו במקום העשירי. מאז הנהגת שיטת חצאי הגמר באירוויזיון 2004 העפילה סלובניה לשלב הגמר בשבע הזדמנויות שונות, כשהאחרונה נרשמה בשנת 2023 כאשר הגיעה להקת ג'וקר אאוט למקום ה-21 בגמר עם "Carpe Diem".‏
תאגיד השידור הסלובני אחראי על ארגון והפקת תהליך בחירת הנציג והשיר הסלובניים לאירוויזיון. הם נבחרים בדרך כלל באמצעות הקדם הארצי Evrovizijska Melodija‏ (EMA), אשר הופק במרוצת השנים בכמה פורמטים שונים, למעט בשנים 2013, 2021 ו-2023 בו תהליך הבחירה נעשה באופן פנימי על ידי RTVSLO. ב-14 בספטמבר 2023 אישר התאגיד את השתתפות סלובניה באירוויזיון 2024. ב-17 באוקטובר הוכרז על פיתוח קדם חדש בשם Misija Malmö. אולם מסיבה לא ידועה הרעיון נגנז והתאגיד עבר לבחירה פנימית.
לפני האירוויזיון > בחירה פנימית

זו הפעם הרביעית בה השיר והנציג הסלובניים לאירוויזיון נבחרים באופן פנימי על ידי תאגיד השידור הסלובניה. תחילה תוכנן פורמט חדש בשם Misija Malmö, שהורכב מאירוע אחד והיה עתיד להיות משודר בינואר 2024. אולם לבסוף הרעיון נגנז. תקופת הגשת המועמדויות לייצוג סלובניה באירוויזיון הייתה פתוחה החל מ-17 באוקטובר ועד ל-15 בנובמבר 2023. רק אזרחי המדינה וכאלו במעמד תושבות קבע או תושבות זמנית הורשו להגיש מועמדות. RTVSLO הזמין גם אמנים מוכרים מהתעשייה לשלוח את מועמדותם. ועדה שהורכבה על ידו הייתה אמונה על צמצום המועמדויות לארבעה אמנים. עד תום התקופה הוגשו כמאה מועמדויות שונות לתאגיד.
ב-5 בדצמבר 2023 הוכרז כי שני הרכבי שופטים יבחרו את נציג המדינה לעונת האירוויזיון הקרובה: הרכב שופטים סלובני, שבחר חמישה אמנים, והרכב בין-לאומי, שבחר מתוכם את הנציג. ב-12 בדצמבר 2023 הוכרזה רייבן באופן רשמי כנציגת סלובניה לאירוויזיון 2024 במהלך מסיבת עיתונאים שנערכה באולם האופרה והבלט הלאומי של ליובליאנה. היא השתתפה בשנים 2016, 2017 ו-2019 בקדם הלאומי של סלובניה. השיר "Veronika" והווידאו קליפ שלו פורסמו ב-20 בינואר 2024 במהלך תוכנית טלוויזיה מיוחדת בשם Misija Malmö.‏ הולחן על ידי רייבן, בויאן צווייטיצ'אנין, קלבדייה קופינה, שרה ברישקי צירמן, דנילו קאפל, מרטין בזייק ופטר קו ונכתב על ידי הארבעה הראשונים. צווייטיצ'אנין ייצג את סלובניה באירוויזיון 2023 כחלק מההרכב ג'וקר אאוט עם "Carpe Diem", שהגיע בגמר למקום ה-21 עם 78 נקודות. לדברי רייבן, השיר נוצר בהשראת סיפור חייה של ורוניקה, רעייתו השנייה של פרדריק השני, רוזן צליה, שהייתה האישה הראשונה שהואשמה בכישוף בסלובניה. לבסוף נרצחה באכזריות על פי צו חמה, שהתנגד לנישואיה לבנו בשל היותה ענייה.
לפני האירוויזיון > קידום

על מנת לקדם את "Veronika" תצא רייבן לסיבובי הופעות ברחבי אירופה ככלל ובסלובניה בפרט. ב-24 בינואר 2024 הופיעה בתחנת הרדיו הסלובנית Hitradio Center, שם דנה בתהליך יציאת השיר. היא הייתה האמנית השנייה שנמנתה בין משתתפי מסיבת האירוויזיון הנורדית בסטוקהולם ב-14 באפריל. ב-9 בינואר אושר כי היא תופיע גם במסיבה השנתית של האירוויזיון בברצלונה ב-6 באפריל, ובאירוע הקונצרט באמסטרדם ב-13 באפריל.
לפני האירוויזיון > מחלוקות

בתחילת ינואר 2024 הוגשו לוועדה למניעת שחיתויות של סלובניה (KPK) דיווחים לפיהם RTVSLO ביצע אי-סדרים במהלך תהליך בחירת הנציג הסלובני לאירוויזיון. אף על פי שהתאגיד טען לחפותו, החקירה המתשכת הובילה את ואניה ורדיאן, יו"ר מחלקת הבידור, להתפטר ב-24 בינואר.
באירוויזיון

נושה דרנדה (מימין), נציגת סלובניה לאירוויזיון 2001. היא דורגה במקום השביעי. זאלה קראל וגשפר שנטל (משמאל), נציגי סלובניה לאירוויזיון 2019. הם דורגו במקום ה-15. יחד נבחרו להופיע בסרטון הגלויה של סלובניה באירוויזיון 2024.
על פי חוקי האירוויזיון נדרשות כל האומות, למעט המדינה המארחת ו"חמש הגדולות" (צרפת, גרמניה, איטליה, ספרד והממלכה המאוחדת), להעפיל מאחד משני חצאי הגמר על מנת להתמודד בגמר; עשר המדינות המובילות מכל חצי גמר עולות לגמר. איגוד השידור האירופי (EBU) פיצל את המדינות המתחרות לחמישה סלים שונים על בסיס דפוסי הצבעה דומים וקשרים גאופוליטיים משותפים, על מנת להפחית את הסיכוי לתיאום הצבעות על רקע זה. ב-28 בינואר 2024 נערכה הגרלת הקצאה שהכניסה כל מדינה לאחד משני חצאי הגמר, וכן באיזו מחצית מהמופע הם יופיעו. ‌סלובניה שובצה לחלקו השני של חצי הגמר הראשון, שנערך ב-7 במאי.
לאחר שפורסמו כל השירים המתחרים לתחרות של 2024 הוחלט סדר השירים לחצי הגמר על ידי מפיקי התוכנית ולא באמצעות הגרלה נוספת, כך ששירים דומים לא הוצבו זה ליד זה. סלובניה הופיעה תשיעית, אחרי איסלנד ולפני פינלנד.
בסלובניה, חצי הגמר הראשון והגמר שודרו ב-TV SLO 1 (סל') ואילו חצי הגמר השני שודר ב-TV SLO 2 (סל'). ממוצע של 161,100 צופים נרשם לחצי הגמר הראשון ב-TV SLO 1. בחצי הגמר השני, ששודר ב-TV SLO 2, צפו 97,600 איש. בגמר, ששודר ב-TV SLO 1, צפו 271,200 איש בממוצע, כשהמספר הגיע לשיא של 386,000 צופים עבור הביצוע של רייבן ל"ורוניקה".
ה"גלויות" הן קטעי וידאו קצרים בני 40 שניות, שמוקרנים במהלך שידור הטלוויזיה ותכליתם לאפשר מעבר חלק ככל הניתן בין שיר לשיר בעיצובה השונה של הבמה. לקראת אירוויזיון 2024 הוחלט כי נושא ה"גלויות" השנתי יהיה שני שירי עבר מכל מדינה. לאחר הקרנת שני השירים הנבחרים הוצג וידאו קצר על הנציג העכשווי של אותה המדינה, שצולם על ידו במצב סלפי. סלובניה בחרה להציג את נושה דרנדה, נציגת סלובניה לאירוויזיון 2001, שדורגה במקום השביעי, ואת זאלה קראל וגשפר שנטל, נציגי המדינה לאירוויזיון 2019, שדורגו במקום ה-15.
באירוויזיון > חצי גמר

רייבן השתתפה בחזרות טכניות ב-28 באפריל וב-1 במאי, ולאחר מכן בשלוש חזרות גנרליות ב-6 וב-7 במאי.
ב-16 באפריל 2024, היא חשפה שההופעה שלה בתחרות תהיה מושפעת מאוד מהקליפ של "Veronika", ו"תתבסס על אורגניות ותנועה". לרייבן מצטרפים על הבמה חמישה רקדנים מבית האופרה ובלט SNG שבלובליאנה (סל'), בניהולו הכוריאוגרפי של לוקאס זושלאג. במאי ההופעה הוא נייץ לבסטיק, במאי התאורה הוא צ'רט בירסה, מעצב התוכן של מסכי הלד הוא ז'יגה ראדול, ואת תמונת הסאונד עיצב מרטין בז'ק. התלבושות, בגד גוף מכסף כהה לרייבן ובגדי גוף עירום לרקדני הליווי, עוצבו על ידי המותג "Aemona" של אניקה אופרה. במהלך הביצועים נעשה שימוש בגרפיקת LED, פירוטכניקה ואפקטי ערפל ורוח נמוכים. בתחילת הופעתה שרה רייבן ללא רקדנים, אך מאוחר יותר החלו ללוות אותה חמישה רקדנים. הרקע שמאחוריה היה שמיימי ונשאר כזה עד לסוף ההופעה.
בסיום הערב, הוכרזה סלובניה כאחת מעשר המדינות שהעפילו לשלב הגמר. מאוחר יותר, התברר כי סלובניה הגיעה למקום התשיעי עם 51 נקודות.
באירוויזיון > גמר

זמן קצר לאחר שידור חצי הגמר הראשון, נערכה מסיבת עיתונאים בהשתתפות נציגי המדינות שהעפילו לשלב הגמר. באותו הערב נערכה הגרלת הקצאה שקבעה באיזו מחצית תופיע כל מדינה בגמר. מעבר לשתי האפשרויות הרגילות הוסיף איגוד השידור האירופי אפשרות שלישית, שהיא בחירת ההפקה. מדינה שתוגרל ל"בחירת ההפקה" תשתבץ בהתאם להחלטת הנהלת האירוע. סלובניה שובצה במחצית השנייה. ב-10 במאי פורסם סדר ההופעות המדויק של הגמר, שנקבע פעם נוספת על ידי מפיקי התחרות. סלובניה שובצה כהופעה ה-23, אחרי שווייץ ולפני קרואטיה.
לקראת המופע, השתתפה רייבן בחזרות הגנרליות למופע הגמר, ב-10 וב-11 במאי, כולל גמר חבר השופטים, שבו דירגו השופטים המקצועיים את כל השירים. סלובניה הגיעה למקום ה-23 עם 27 נקודות; 15 נקודות מהשופטים, ו-12 נקודות מהקהל.
באירוויזיון > הצבעה

במהלך שלושת המופעים העניקה כל מדינה שני סטים של הצבעה (הקהל והשופטים של אותה המדינה). מספר הנקודות ששתי הקבוצות יכולות להעניק נע בין 1–8, 10 ו-12 נקודות. ההרכב המדויק של חבר השופטים הלאומי ופירוט הנקודות שלהם ושל הקהל של כל מדינה פורסמו לאחר הגמר. חבר השופטים הסלובני הורכב מפיליפ וידושין, מרטין שטיברניק, מטבז' צ'סן, ליאה סירק ומאיה קאוץ'.
באירוויזיון > הצבעה > נקודות שהוענקו לסלובניה > חצי הגמר

| קהל> ציון | קהל> מדינות | קהל> סך הכל |
| --- | --- | --- |
| 12 נקודות |  | 0 נקודות |
| 10 נקודות |  סרביה,  קרואטיה | 20 נקודות |
| 8 נקודות |  | 0 נקודות |
| 7 נקודות |  העולם | 7 נקודות |
| 6 נקודות |  | 0 נקודות |
| 5 נקודות |  | 0 נקודות |
| 4 נקודות |  מולדובה,  פולין | 8 נקודות |
| 3 נקודות |  אוסטרליה,  ליטא,  פורטוגל,  פינלנד | 12 נקודות |
| 2 נקודות |  קפריסין | 2 נקודות |
| נקודה אחת |  אזרבייג'ן,  לוקסמבורג | 2 נקודות |
| סך הכל | 11 מדינות ושאר העולם1 | 51 נקודות |
1החל משנת 2023 גם המדינות שלא משתתפות יכולות להצביע, והצבעותיהן נספרות כקבוצה אחת ששמה הוא "שאר העולם" (באנגלית: Rest of the world; בראשי תיבות: ROTW).
באירוויזיון > הצבעה > נקודות שהוענקו על ידי סלובניה > חצי הגמר

| קהל> ציון | קהל> מדינות |
| --- | --- |
12 נקודות:  קרואטיה
10 נקודות:  סרביה
8 נקודות:  אוקראינה
7 נקודות:  קפריסין
6 נקודות:  ליטא
5 נקודות:  לוקסמבורג
4 נקודות:  אירלנד
3 נקודות:  פינלנד
2 נקודות:  פורטוגל
נקודה אחת:  פולין
סך הכל: 10 מדינות
באירוויזיון > הצבעה > נקודות שהוענקו על ידי סלובניה > חצי הגמר > תוצאות הצבעה מפורטות

החל מאירוויזיון 2023 המדינות העולות מחצאי הגמר אל הגמר נקבעות רק על בסיס הצבעות הקהל. נוסף על כך, משנה זו, קהל במדינות אשר לא משתתפות בתחרות יכול אף הוא להצביע. כל ההצבעות של המדינות האחרות אשר לא משתתפות מחוברות יחד לסל הצבעות נוסף של 1–8, 10 ו-12 נקודות ונקרא הצבעות שאר העולם.
| סדר | מדינה | קהל> מיקום | קהל> נקודות |
| --- | --- | --- | --- |
| 01 |  קפריסין | 4 | 7 |
| 02 |  סרביה | 2 | 10 |
| 03 |  ליטא | 5 | 6 |
| 04 |  אירלנד | 7 | 4 |
| 05 |  אוקראינה | 3 | 8 |
| 06 |  פולין | 10 | 1 |
| 07 |  קרואטיה | 1 | 12 |
| 08 |  איסלנד | 11 |  |
| 09 |  סלובניה |  |  |
| 10 |  פינלנד | 8 | 3 |
| 11 |  מולדובה | 14 |  |
| 12 |  אזרבייג'ן | 13 |  |
| 13 |  אוסטרליה | 12 |  |
| 14 |  פורטוגל | 9 | 2 |
| 15 |  לוקסמבורג | 6 | 5 |
באירוויזיון > הצבעה > נקודות שהוענקו על ידי סלובניה > גמר > תוצאות הצבעה מפורטות

צוותי השיפוט בתחרות מונים חמישה אנשי מקצוע בתעשיית המוזיקה, אזרחי המדינה אותה הם מייצגים. שמותיהם פורסמו לפני התחרות בשם השקיפות. כל צוות שיפוט דירג את 26 השירים שהתחרו בגמר על פי יכולות ווקאליות, ההופעה על הבמה, הרכב השיר ומקוריותו. בנוסף, נאסר על כל שופט להיות קשור בצורה כלשהי עם אחד האמנים המתחרים. הדירוגים האישיים של כל שופט וכן תוצאות הצבעות הקהל פורסמו זמן קצר לאחר מכן.
| סדר | מדינה | שופטים> שופט 1 | שופטים> שופט 2 | שופטים> שופט 3 | שופטים> שופט 4 | שופטים> שופט 5 | שופטים> דירוג | שופטים> נקודות | קהל> דירוג | קהל> נקודות |
| --- | --- | --- | --- | --- | --- | --- | --- | --- | --- | --- |
| 01 |  שוודיה | 12 | 8 | 12 | 11 | 11 | 12 |  | 10 | 1 |
| 02 |  אוקראינה | 16 | 11 | 15 | 21 | 16 | 15 |  | 3 | 8 |
| 03 |  גרמניה | 14 | 18 | 20 | 14 | 15 | 17 |  | 20 |  |
| 04 |  לוקסמבורג | 5 | 4 | 9 | 9 | 7 | 6 | 5 | 18 |  |
| 05 |  הולנד | 13 | 16 | 8 | 6 | 6 | 11 |  | N/A |  |
| 06 |  ישראל | 18 | 12 | 18 | 18 | 17 | 18 |  | 2 | 10 |
| 07 |  ליטא | 15 | 20 | 7 | 23 | 22 | 14 |  | 11 |  |
| 08 |  ספרד | 24 | 25 | 25 | 24 | 25 | 25 |  | 13 |  |
| 09 |  אסטוניה | 20 | 22 | 14 | 17 | 19 | 19 |  | 17 |  |
| 10 |  אירלנד | 9 | 9 | 11 | 15 | 4 | 10 | 1 | 9 | 2 |
| 11 |  לטביה | 17 | 19 | 19 | 16 | 23 | 21 |  | 21 |  |
| 12 |  יוון | 6 | 15 | 13 | 5 | 5 | 9 | 2 | 16 |  |
| 13 |  הממלכה המאוחדת | 25 | 21 | 17 | 25 | 24 | 24 |  | 22 |  |
| 14 |  נורווגיה | 23 | 23 | 16 | 22 | 20 | 22 |  | 19 |  |
| 15 |  איטליה | 7 | 7 | 6 | 8 | 8 | 8 | 3 | 8 | 3 |
| 16 |  סרביה | 8 | 6 | 4 | 7 | 9 | 7 | 4 | 6 | 5 |
| 17 |  פינלנד | 19 | 24 | 23 | 13 | 18 | 20 |  | 15 |  |
| 18 |  פורטוגל | 1 | 1 | 5 | 1 | 10 | 3 | 8 | 24 |  |
| 19 |  ארמניה | 4 | 13 | 10 | 4 | 3 | 4 | 7 | 14 |  |
| 20 |  קפריסין | 11 | 14 | 21 | 10 | 13 | 13 |  | 5 | 6 |
| 21 |  שווייץ | 3 | 3 | 2 | 3 | 2 | 2 | 10 | 7 | 4 |
| 22 |  סלובניה |  |  |  |  |  |  |  |  |  |
| 23 |  קרואטיה | 10 | 5 | 1 | 12 | 12 | 5 | 6 | 1 | 12 |
| 24 |  גאורגיה | 21 | 10 | 22 | 19 | 14 | 16 |  | 23 |  |
| 25 |  צרפת | 2 | 2 | 3 | 2 | 1 | 1 | 12 | 4 | 7 |
| 26 |  אוסטריה | 22 | 17 | 24 | 20 | 21 | 23 |  | 12 |  |
ביאורים

↑  הולנד נפסלה כמה שעות לפני הגמר.
Everything I Wanted

"Everything I Wanted" (מעוצב באותיות קטנות; "everything i wanted", בעברית: "כל מה שרציתי") הוא סינגל שהקליטה הזמרת-יוצרת האמריקאית בילי אייליש. אשר יצא לאור ב-13 בנובמבר 2019, על ידי חברות התקליטים דארק-רום רקורדס ואינטרסקופ, כסינגל מתוך האלבום When We All Fall Asleep, Where Do We Go?.
עם יציאתו נכנס השיר אל המקום ה-8 במצעד הבילבורד הוט 100. הקליפ לשיר זיכה את אייליש בשתי מועמדויות בפרסי הווידאו קליפים של MTV לשנת 2020 בקטגוריות "שיר השנה" ו"קליפ השנה".
רקע וכתיבה

ב-22 באוקטובר 2019, החלו להופיע דיווחים ברשתות החברתיות כי אייליש עובדת על מוזיקה חדשה. בנובמבר 2019, הודיעה הזמרת על שתי הוצאות חדשות שיצאו באותו החודש. ההוצאה הראשונה הייתה הווידאו קליפ לשיר "Xanny", והשנייה טרם נודעה.
לאחר מכן, חשפה את שם הסינגל ואת תאריך ההוצאה של הסינגל "Everything I Wanted", במהלך שידור ישיר בעמוד האינסטגרם שלה ב-10 בנובמבר 2019. יממה לאחר מכן היא חשפה את עטיפת הסינגל.
וידאו קליפ

הווידאו קליפ הנלווה שצולם לשיר הועלה לערוץ היוטיוב של בילי אייליש ב-23 בינואר 2020. בתחילת הקליפ כל הקליפ רואים את אייליש נוסעת ברכב עם אחיה פיניאס או'קונל, לאחר מכן היא נוסעת לים והרכב מתחיל לטבוע כשאר הם בתוכו מחזיקים ידיים ומסתכלים אחד על השני.